চট্টগ্রাম জেলা পুলিশের অতিরিক্ত পুলিশ সুপার (ডিএসবি) মোহাম্মাদ আব্দুল আউয়াল বাংলা ট্রিবিউনকে জানান, এস আলম গ্রুপের কয়লা বিদ্যুৎ কেন্দ্রটি স্থাপনের পক্ষে-বিপক্ষে অবস্থান নিয়ে গ্রামবাসীদের দুটি পক্ষ পরস্পরের মুখোমুখি হলে পুলিশ সোমবার সেখানে ১৪৪ ধারা জারি করে। এদিন দুপুর আড়াইটার দিকে আড়াই থেকে তিন হাজার গ্রামবাসী লাঠিসোঁটাসহ বিভিন্ন আগ্নেয়াস্ত্র ও দেশীয় অস্ত্রে সজ্জিত হয়ে ১৪৪ ধারা ভেঙে পরস্পরের ওপর হামলা চালাতে থাকে। এসময় পুলিশ সেখানে উপস্থিত হয়ে উভয় পক্ষকে শান্ত করার চেষ্টা চালালে তারা পুলিশের ওপরে হামলা চালায়। তখন পুলিশ আত্মরক্ষার্থে গুলি চালালে এ ঘটনা ঘটে।